बुढ़ापा रोके, स्किन-बालों के लिए भी ठीक; अमेरिका में पाबंदी, मगर भारत में बिक रहीं
Potential Side Effects of Multivitamin Gummies: What You Should Know क्या यह टॉफी जैसी टेस्टी गमीज चंद दिनों में आदमी का कायाकल्प कर सकती हैं? ‘गुड हेल्थ’ और ‘गुड स्लीप’ का दावा कर रही ये गोलियां कितनी मददगार हैं या कितनी नुकसानदेह… कभी सोचा है?
चमकती बेदाग त्वचा, लंबे-घने बाल, स्लिम बॉडी और अच्छी नींद का मुरीद हर कोई होता है। भला खूबसूरत दिखना किसे पसंद नहीं? खूबसूरती में ऐसे ही चार चांद लगाने के लिए आजकल बाजार में कई तरह की मीठी गोलियां मिल रही हैं, जिन्हें ‘गमीज’ कहा जाता है।
हर ऑनलाइन शॉपिंग प्लेटफॉर्म पर गमीज की कई वैराइटी दिख जाएगी। कोई चेहरा निखारने का तो कोई मोटापा घटाने का दावा करती हैं। क्या यह मीठी गोलियां वाकई जादू की गोली हैं? क्या यह टॉफी जैसी टेस्टी गमीज चंद दिनों में आदमी का कायाकल्प कर सकती हैं? ‘गुड हेल्थ’ और ‘गुड स्लीप’ का दावा कर रही ये गोलियां कितनी मददगार हैं या कितनी नुकसानदेह… कभी सोचा है?
स्किन और बालों की मीठी गोली में कई विटामिन 
स्किन और बालों के लिए बनी गमीज को ‘ब्यूटी गमीज’ कहा जाता है। इन गमीज में बायोटिन, फोलिक एसिड, जिंक, विटामिन ए, ई समेत कई विटामिन होते हैं। विटामिन सी जहां स्किन को चमकदार बनाता है, वहीं सूरज की यूवी रेज से भी बचाता है। विटामिन ई बालों को सूरज की हानिकारक अल्ट्रावॉयलेट किरणों से प्रोटेक्ट करता है।
ग्रीन टी एक्सट्रेक्ट स्किन को ऑयली होने और मुहांसों से बचाता है। विटामिन ए में एंटी एक्ने प्रॉपर्टीज होती हैं, जो कोलेजन को बढ़ाती है और त्वचा जवां दिखती है। विटामिन डी मुहांसों को कम करता है।
खबर से जुड़े इस पोल में अपनी राय बताएं
विटामिन्स का कॉकटेल बिगाड़ सकता है सेहत
दिल्ली के इंद्रप्रस्थ हॉस्पिटल में डर्मेटोलॉजिस्ट डॉ. डी. एम. महाजन कहते हैं कि ब्यूटी गमीज में क्या डाला जा रहा है, यह साफ नहीं है। इनमें विटामिन्स का कॉकटेल होता है। भले ही खाने वाले व्यक्ति में उन विटामिन्स की कमी हो या न हो। इन्हें दिन में 2 बार लेने को कहा जाता है। शुरुआत में तो शरीर इन्हें पचा लेता है, लेकिन बाद में इनकी ओवरडोज शरीर को नुकसान पहुंचाने लगती है।
ब्यूटी गमीज कई दावे करती हैं, लेकिन कोई रातों-रात खूबसूरत नहीं बन सकता। अगर किसी व्यक्ति के शरीर में विटामिन ए ज्यादा हो जाए तो स्किन डल हो जाती है और लिवर में टॉक्सिन बढ़ जाते हैं। विटामिन बी बढ़ जाए तो वह यूरिन में निकल जाएगा, लेकिन इन गोलियों में मौजूद शुगर कैलोरी भी बढ़ाती है। जबकि आजकल लोगों के लाइफ स्टाइल की आम समस्या ये है कि वह खा ज्यादा रहे हैं और कैलोरी कम बर्न कर रहे हैं। कैलोरी ज्यादा होगी तो मोटापा बढ़ेगा जिससे स्किन बेजान होगी और बुढ़ापा जल्दी दिखेगा।
बिना डॉक्टर की सलाह के ना खाएं कोई गमीज
गुरुग्राम के पारस हॉस्पिटल के डॉ. संजय गुप्ता ने बताया कि अगर कोई व्यक्ति गमीज खाना चाहता है तो डॉक्टर की सलाह पर ही ले। हालांकि वह खुद किसी को गमीज लेने की सलाह नहीं देते। हर डॉक्टर पहले मेडिकल टेस्ट करवाते हैं और रिपोर्ट के आधार पर जिन विटामिन की कमी होती है, उन्हें खाने की सलाह देते हैं। अगर शरीर में कोई कमी है तो पिल्स खाने की सलाह दी जाती है, गमीज की नहीं।
अगर किसी व्यक्ति का अच्छा लाइफस्टाइल है। वह अच्छा खा रहा है, डायबिटीज नहीं है, नींद पूरी ले रहा है, रोज स्किन को मॉइश्चराइज कर रहा है और सनस्क्रीन लगा रहा है तो कभी भी ब्यूटी गमीज की जरूरत नहीं पड़ेगी।
खुद को बहुत ज्यादा शीशे में न देखें
फोन और सोशल मीडिया के जमाने में हर कोई अपने लुक्स को लेकर सजग हुआ है। इस पर डॉ. डी. एम. महाजन कहते हैं कि कभी सोशल मीडिया को देखकर प्रभावित नहीं होना चाहिए। वहां दिखने वाले चेहरे जरूरी नहीं, उतने ही बेदाग हों। हर फोटो और रील पर फिल्टर डाला जाता है इसलिए अपने लुक्स की कभी दूसरे से तुलना न करें और न ही विज्ञापन देखकर कोई प्रोडक्ट खरीदें।
सबसे ज्यादा जरूरी है कि खुद को शीशे में बहुत ज्यादा न देखें। जितनी बार खुद को शीशे में देखेंगे, कोई न कोई कमी निकाल ही लेंगे। आप जैसे हैं, खुद को वैसे ही स्वीकारें।
विटामिन की कितनी मात्रा है, जांच करें
मैक्स सुपर ​​​​​​​स्पेशियलिटी​​​​​​​ हॉस्पिटल दिल्ली में इंटरनल मेडिसिन विभाग की डायरेक्टर डॉ. मीनाक्षी जैन कहती हैं- गमीज खाने से बेहतर है कि फल और सब्जियां खाएं। इन मीठी गोलियों को खाने से शरीर को पूरा न्यूट्रिशन नहीं मिलता। दरअसल इसमें विटामिन की मात्रा अधिक नहीं होती।
गमीज खा रहे हैं तो सबसे पहले यह देखें कि उसमें उस विटामिन की कितनी मात्रा है। जैसे उसमें कितना विटामिन डी है, कितना प्रोटीन है, कितना फाइबर? हर व्यक्ति के शरीर को अलग-अलग मात्रा में विटामिन की जरूरत होती है। इसलिए भी एक जैसी गमीज सभी लोगों के लिए ठीक नहीं है।
1 विटामिन गमीज में 2 से 8 ग्राम तक शुगर 
गमीज में आर्टिफिशियल फूड कलर, जिलेटिन, स्वीटनर और फ्लेवर डाला जाता है। गमीज लंबे समय तक खराब न हों, इसके लिए इसमें साइट्रिक एसिड और प्रिजर्वेटिव भी मिलाए जाते हैं।
अमेरिकन हार्ट एसोसिएशन के अनुसार गमीज खाने से टाइप 2 डायबिटीज, मोटापा और दिल की बीमारी होने का खतरा बढ़ता है। दरअसल 1 विटामिन गमीज में 2 से 8 ग्राम तक शुगर होती है। अगर कोई गमीज शुगर फ्री है तब भी उसमें हाई शुगर फ्रूट जूस या शुगर अल्कोहल जैसे स्वीटनर मिले होते हैं जो अपच की समस्या कर सकते हैं।
अच्छी नींद के लिए गुड नाइट गमीज खतरनाक
मोबाइल के बढ़ते इस्तेमाल ने अधिकतर लोगों की नींद उड़ा दी है। देर रात तक मोबाइल पर बिजी रहने से नींद काफी प्रभावित होती है। ऐसे में बाजार में नींद लाने की गमीज भी खूब बिक रही है। दावा किया जाता है कि इन्हें खाने से शरीर में मेलाटोनिन नाम का हॉर्मोन एक्टिव होता है जिससे अच्छी नींद आती है।
इस पर डॉ. मीनाक्षी जैन कहती हैं कि अधिकतर लोगों को नींद की दिक्कत तब आती है जब वह नाइट शिफ्ट कर रहे हों या ज्यादा ट्रैवल करने से जेट लैग हो। नींद लाने के लिए किसी भी दवा में 3 मिली ग्राम मेलाटोनिन की मात्रा होनी चाहिए लेकिन कुछ गमीज में इसकी मात्रा 10 मिली ग्राम तक होती है, जिसे लेना ठीक नहीं।
स्लीप गमीज में मिला 347% ज्यादा मेलाटॉनिन 
कैम्ब्रिज हेल्थ अलाइंज में स्लीप गमीज पर स्टडी हुई। इस स्टडी में गमीज के पैक पर लेबल की गई मेलाटोनिन की मात्रा 347% ज्यादा मिली। अमेरिका के नेशनल इंस्टीट्यूट ऑफ हेल्थ के अनुसार गमीज में मौजूद मेलाटोनिन सेहत के लिए खतरनाक है। इससे बेहोशी, सिरदर्द, बिस्तर पर यूरिन निकलना, अनियमित पीरियड्स जैसी समस्या हो सकती है।
स्टडी में दावा किया गया कि 88% गमीज के पैकेट पर किए गए दावे झूठे निकले।
वेट लॉस गमीज से क्या सच में वजन होता है कम?
वजन कम करना बहुत मुश्किल काम होता है। वजन घटाने के लिए कई लोग डाइटिंग करते हैं, कुछ वर्कआउट और कुछ लोग वेट लॉस सर्जरी का सहारा लेते हैं। लेकिन अब मीठी गोलियां भी वजन कम करने की गारंटी दे रही हैं। वेट लॉस गमीज एपल साइडर विनेगर, ग्रीन कॉफी, चुकंदर, पालक का पाउडर जैसी चीजों से बनती है।
दावा किया जाता है कि यह गमीज बॉडी को डिटॉक्स करके डाइजेस्टिव हेल्थ को दुरुस्त बनाती हैं जिससे वजन कम करने में मदद मिलती है।
लेकिन डॉक्टर कहते हैं कि वजन कम करने का बेस्ट तरीका एक्सरसाइज और डाइट पर कंट्रोल है। शुगर से लैस ये गोलियां कभी वजन कम नहीं कर सकतीं।
वेट लॉस गमीज से कब्ज, थकान, डिहाइड्रेशन और सिर दर्द की समस्या हो सकती है। इन गोलियों से प्रेग्नेंट महिलाओं और नई मां या बच्चे को दूध पिला रही मां को बचना चाहिए।
लिबिडो यानी कामेच्छा बढ़ाने के लिए गमीज 
हर कपल के रिलेशनशिप में लिबिडो अहम भूमिका निभाती है। लिबिडो यानी कामेच्छा के जरिए ही कपल्स को एक-दूसरे के करीब लाती है। आजकल की स्ट्रेसफुल और बिजी लाइफ के बीच कामेच्छा घटती जा रही है। इसके लिए मार्केट में लिबिडो गमीज मौजूद हैं। इनमें अश्वगंधा और एल थिएनिन डाला जाता है। एल थिएनिन ग्रीन टी में एमिनो एसिड होता है जो दिमाग को स्ट्रेस फ्री बनाता है और मूड को सुधारता है। वहीं अश्वगंधा भी दिमाग को शांत रखकर एंग्जाइटी दूर करता है और हॉर्मोन्स का स्तर बढ़ाता है।
क्या यह गमीज वाकई सेक्स लाइफ को सुधारती हैं? इस पर सेक्सोलॉजिस्ट डॉ. प्रकाश कोठारी कहते हैं लिबिडो बढ़ाने के लिए गमीज बिल्कुल भी कारगर नहीं। आयुर्वेद में कहा गया कि पौधे को तोड़ने के बाद उसका असर 6 महीने में कम हो जाता है। पौधा कब तोड़ा गया, कोई भी कंपनी वह तारीख नहीं बताती।
कवर पर केवल टैबलेट बनाने की मैन्युफैक्चरिंग डेट लिखी होती है। जिस पेड़ या पौधे को तोड़कर गमीज बनाई गई हो वो कई तरह की प्रक्रिया से गुजरने के बाद डेढ़ से 2 साल बाद कस्टमर तक पहुंचती है। ऐसे में वो दवा कैसे असर कर सकती है? ये आयुर्वेद के नियमों के खिलाफ है।
लिबिडो गमीज से नहीं, इलाज से होगी ठीक
डॉ. प्रकाश कोठारी कहते हैं लिबिडो की कमी 2 कारणों से होती है- शारीरिक और मानसिक। मानसिक कारणों में डिप्रेशन, एंग्जाइटी, ऑब्सेसिव कंपलसिव डिसऑर्डर (ODC), स्कित्जोफ्रेनिया जैसी बीमारियां हो सकती हैं। शारीरिक कारण पुरुष और महिलाओं में अलग-अलग होते हैं। जब पुरुषों के टेस्टिस, महिलाओं की ओवरी और दोनों के ही लिवर में दिक्कत हो तब संबंध बनाने की चाहत कम हो जाती है। ऐसे में इन समस्याओं को गमीज खाकर दूर नहीं किया जा सकता है। बेहतर है कि डॉक्टर से जांच करवाकर मूल समस्या का इलाज करें।
लिबिडो बढ़ाने के लिए शरीर में कुछ सेंसर्ज होते हैं। पार्टनर को देखने, उसकी बात सुनने, छूने, उसका ख्याल भी संबंध की इच्छा बढ़ाता है। वहीं सभी के शरीर में कुछ ऐसे अंग होते हैं जिससे उत्तेजना बढ़ती है। वह कान के पीछे का हिस्सा, गर्दन, कमर का कोई भी हिस्सा हो सकता है। इसलिए अपने और अपने पार्टनर के उस अंग को समझने की कोशिश करें जिससे उनकी और आपकी उत्तेजना बढ़ेगी।
बच्चे के लिए मल्टीविटामिन गमीज ठीक नहीं 
आजकल बच्चों के लिए भी कई मल्टीविटामिन गमीज आ रही हैं। कैल्शियम, विटामिन सी, विटामिन डी समेत कई कमियों को दूर करने के लिए पेरेंट्स उन्हें गमीज खिलाते हैं।
डॉ. मीनाक्षी के अनुसार बच्चों को भी यह गमीज लेने की सलाह नहीं दी जाती लेकिन अगर बच्चा खाना नहीं खा रहा या डाइजेशन में दिक्कत हो रही है तब डॉक्टर की सलाह पर गमीज खिलाई जा सकती है लेकिन इससे समस्या को जड़ से ठीक नहीं किया जा सकता।
अमेरिका में बेचना गैरकानूनी, भारत में गमीज पर बैन नहीं
गमीज लेना कितना ठीक है, इस पर कई रिसर्च चल रही हैं। दरअसल बाजार में बिक रही गमीज अमेरिका में फूड एंड ड्रग एडमिनिस्ट्रेशन से अप्रूव्ड नहीं हैं और इन्हें अमेरिका में बेचना गैरकानूनी है। लेकिन भारत में ये गमीज फूड सेफ्टी एंड स्टैंडर्ड अथॉरिटी के अप्रूवल के बाद बिकती हैं।
जबकि मेडिसिन सेंट्रल ड्रग्स स्टैंडर्ड कंट्रोल ऑर्गेनाइजेशन (CDSCO) की हरी झंडी के बाद दवाइयां बाजार में आती हैं। दवाइयों में कई सॉल्ट होते हैं जबकि गमीज में प्लांट बेस्ट सामग्री मिलाने का दावा किया जाता है इसलिए इन गमीज को ब्यूटी और कॉस्मेटिक्स की कैटेगरी में गिना जाता है।
अगर आप भी खूबसूरत बनने की चाहत रखते हैं तो बेहतर है कि गमीज खाने की बजाय हेल्दी डाइट पर ध्यान दें। अपनी लाइफ स्टाइल को सुधारें, पूरी नींद लें और अगर इसके बाद भी कोई समस्या हो तो गमीज का विज्ञापन देखकर उन्हें खरीदकर खाने से बेहतर है, डॉक्टर के पास जाना।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।